A TANÁCS 1943/2006/EK RENDELETE
(2006. december 12.)
a Galileo Közös Vállalkozás létrehozásáról szóló 876/2002/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 171. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
mivel:
(1)
A Galileo Közös Vállalkozást a 2002. május 21-i 876/2002/EK rendelet (3) hozta létre, a Galileo program fejlesztési szakaszának végrehajtása és a következő szakaszok előkészítése céljából.
(2)
A 876/2002/EK rendelet úgy rendelkezik, hogy a Galileo Közös Vállalkozás négyéves időtartamra jön létre, amely a fejlesztési szakasznak felel meg; ez az időszak az eredeti tervek szerint 2002-től 2005-ig bezárólag tartott volna.
(3)
A Galileo program jelenlegi állása szerint azonban a fejlesztési szakasz nem zárul le 2008 vége előtt. Ezért értelmetlennek és költségesnek tűnik a Galileo Közös Vállalkozás működési időtartamának 2006-nál későbbi időpontig történő meghosszabbítása, mivel a 2004. július 12-i 1321/2004/EK rendelettel (4) létrehozott Európai GNSS (5) Ellenőrző Hatóság 2006 folyamán fokozatosan átveheti, majd befejezheti a Galileo Közös Vállalkozás által végzett valamennyi tevékenységet.
(4)
Annak érdekében azonban, hogy az Európai GNSS Ellenőrző Hatóság a legmegfelelőbben vehesse át a Galileo Közös Vállalkozás által végzett tevékenységeket, kívánatos lenne, hogy a két struktúra néhány hónapig párhuzamosan létezzen, és ezalatt az Európai GNSS Ellenőrző Hatóság intenzíven bekapcsolódjon a Galileo Közös Vállalkozás tevékenységeibe.
(5)
Ezért rendelkezni kell arról, hogy a Galileo Közös Vállalkozás működése 2006. december 31-jén véget érjen.
(6)
Továbbá a Galileo Közös Vállalkozás 876/2002/EK rendelettel elfogadott, számos téves vagy helytelen kifejezést tartalmazó alapszabályának helyesbítése érdekében az alapszabályt módosítani kell.
(7)
A vonatkozó módosítási eljárásokat a 876/2002/EK rendelettel összhangban betartották.
(8)
A 876/2002/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 876/2002/EK rendelet 1. cikkének első bekezdésében a „négyéves időtartamra” szövegrész helyébe a „2006. december 31-ig” szövegrész lép.
2. cikk
A Galileo Közös Vállalkozásnak a 876/2002/EK rendelet mellékletében szereplő alapszabálya a következőképpen módosul:
1.
Az 1. cikk (4) bekezdése helyébe a következő szöveg lép:
„(4) A közös vállalkozás pénzeszközei tagjainak vagyoni hozzájárulásaiból állnak. Nem pénzbeli hozzájárulás is lehetséges. A nem pénzbeli hozzájárulás értékét és a közös vállalkozás céljainak megvalósításával összefüggő hasznosságát meg kell állapítani.
Az alapító tagok a saját kötelezettségvállalásukban megjelölt összegek erejéig jegyeznek részvényeket a vállalkozás tőkéjéből: az Európai Közösség kötelezettségvállalása 520 millió EUR-ra, az Európai Űrügynökségé pedig 50 millió EUR összegre vonatkozik.
Amint a Bizottság tájékoztatta a Tanácsot a pályázati eljárás eredményéről, a közgyűlés haladéktalanul felkéri a (3) bekezdés b) albekezdésének második francia bekezdésében említett vállalkozásokat a részvényjegyzésre. A vállalkozásoknak egy éven belül 5 millió EUR-t kell jegyezniük. Ez az összeg - a részvényeket akár egyénileg, akár kollektívan jegyző - olyan vállalkozások esetében, amelyek a kis- és középvállalkozások fogalommeghatározásáról szóló, 1996. április 3-i bizottsági ajánlás (6) értelmében kis- vagy középvállalkozásnak tekinthetőek, 250 ezer EUR összegre csökken.
A közgyűlés dönt arról, hogy ebből a tőkéből mekkora összeget kell az egyes tagok által jegyzett tőkerésszel arányosan rendelkezésre bocsátani. Ha a közös vállalkozás bármely tagja nem teljesíti a nem pénzbeli hozzájárulás rendelkezésre bocsátására vonatkozó kötelezettségvállalását vagy nem fizeti be az esedékes összeget az előírt határidőn belül, első lépésben ki kell zárni a közgyűlésben zajló szavazásból, majd hat hónap után meg kell fosztani tagságától arra az időre, ameddig a kötelezettségeinek eleget nem tesz.
A közös vállalkozás pénzügyi kötelezettségvállalásai nem haladhatják meg a rendelkezésére álló pénzeszközök összegét.
2.
Az 8. cikk (1) bekezdése b) pontjának második mondata helyébe a következő mondat lép:
„A közös vállalkozás mindegyik tagja az általa vállalt hozzájárulással arányos számú szavazattal rendelkezik.”
3.
A 20. cikk helyébe a következő szöveg lép:
„20. cikk
A közös vállalkozás a 2002. május 28-án kezdődő és 2006. december 31-ig tartó időtartamra jön létre.”
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 12-én.